钦定古今图书集成/明伦汇编/官常典/第748卷 > 盛以恒〈孙觉〉 吕维显 曹维祯 洪引衡
## 钦定古今图书集成/明伦汇编/官常典/第748卷 > 盛以恒〈孙觉〉 吕维显 曹维祯 洪引衡

马刚中　、段增辉　、高孝志　、李逢旭　、程所闻　、映宿　、魏光远、

按《明外史忠义传》：“以恒，潼关卫人。崇祯十三年，由举
人为商城知县。视事月馀，流贼突至，却之，遂日夜为
守御计。明年，张献忠陷襄阳，邻境大恐，以恒已迁开
封同知。将行，士民恳留之。乃昼夜登陴，与乡官杨所
修、洪引衡、马刚中、段增辉共城守。二月中，贼掩至，适
雨雪，守者冻馁不能战，以恒督家众射贼十七人坠”
马。贼怒，并力攻，矢中以恒右额，犹裹创拒敌。贼登北
城，家众巷战，死且尽，乃被执。骂贼不屈，为贼支解。孙
觉及典史吕维显、教谕曹维祯皆死。所修事别见引
衡，万历中进士。历官阳和兵备副使，分守北门，力战
死。刚中，字九如。父之图，吏部郎中。刚中举崇祯七年
进士，授大同知县。行取入都，帝临轩策试，授检讨，乞
假归。城将陷，或劝出避，毅然曰：“吾家世受国恩，可临
难苟免耶？城，全，国之福。不然，与同尽尔。”及贼入，大骂，
被磔死。增辉，字含素，为诸生，以学行称。朝廷下保举
令，被荐不乐为吏，拟除教授，未谒选归。遇变，骂贼死。
贼既陷商城，即疾驱犯信阳。城陷，知州高孝志、训导
李逢旭、程所闻里居，静海，知县映宿死之。其陷光山
也，典史魏光远亦死之。所司请赠以恒光禄少卿，孝志太仆少卿，未报。十五年七月，帝下诏曰：“比州县有
司不设守备，贼至即陷，与冲锋陷阵持久力诎者殊
科。若概援天启间例，优予赠荫，何由旌劝劳臣自今
五品以下，止赠监司，四品及方面，始赠京卿，著为令。”
乃赠以恒副使孝志、参议维显等，赠恤有差。天启中，
州县长吏殉难者，率赠京卿，荫锦衣世职，赐祭葬，有
司建祠。崇祯初，改荫国子生，俾之出仕，而京卿之赠
如故。至是始改赠外僚云。